אבישג סמברג

אבישג סמברג (נולדה ב-16 בספטמבר 2001) היא לוחמת טאקוונדו ישראלית המתחרה בקטגוריות המשקל של עד 49 ק"ג ועד 53 ק"ג. זוכת מדליית הארד מאולימפיאדת טוקיו 2020 ואלופת אירופה (2020) במשקל עד 49 ק"ג.

ראשית חייה
סמברג נולדה בגדרה, להורים ממוצא אשכנזי ומרוקאי, אורן סמברג ונילי כהן-סמברג. אביה עורך דין, ואמה עובדת בקופת חולים כללית. היא אחות בכורה לנעמי וליערה. בתחילה למדה בתיכון האזורי דרכא בגין שבגדרה, אך עברה להתגורר ברמלה סמוך למועדון שבו היא מתאמנת. היא נאלצה לעזוב את התיכון, אך סיימה 12 שנות לימוד.

בגיל 13 וחצי התמודדה בשעשועון הריאליטי "הבנים והבנות" בעונה השלישית בערוץ הילדים.

קריירה
תחרויות לגילאים צעירים
סמברג החלה להתאמן בטאקוונדו כחוג תחרותי בכיתה א', כשמאמנה הראשון היה מעוז שרעבי, אחיו של מאמנה הנוכחי יחיעם שרעבי ממועדון "שרעבי אמנויות לחימה" שברמלה.

בשנים 2012, 2013 ו-2015 זכתה במדליית זהב באליפות ישראל לילדות. כמו כן, בשנת 2014 זכתה במדליית כסף בתחרות קרואטיה הפתוחה לילדות.
ממוזער|250px|סמברג (משמאל) באולימפיאדת הנוער 2018
בשנת 2015 זכתה במדליית כסף בתחרות ריגה הפתוחה לנוער. בשנת 2016 זכתה במדליית ארד באליפות העולם לנוער שהתקיימה בברנבי. בשנת 2016 זכתה גם במדליית כסף בתחרות ישראל הפתוחה לנוער. בשנת 2017 זכתה סמברג במדליית ארד באליפות אירופה לנוער, מדליית זהב באליפות ישראל הפתוחה ובמדליית ארד בתחרות סופיה הפתוחה לנוער.

בשנת 2018 השתתפה באולימפיאדת הנוער בבואנוס איירס, נשאה את דגל ישראל בטקס הפתיחה וסיימה במקום החמישי בקטגוריית המשקל של עד 49 ק"ג. לוחמי הטאקוונדו, אבישג סמברג ודניאל גויכמן, העפילו למשחקים באמצעות כרטיס חופשי לאחר שתוניסיה, בניגוד לחוקת הוועד האולימפי הבינלאומי, מנעה את כניסתם של הספורטאים הישראלים אל אליפות העולם לנוער בטאקוונדו לשנת 2018. עוד באותה שנה, זכתה במדליית ארד בתחרות אוסטריה הפתוחה לנוער ובמדליית זהב בתחרות פולין הפתוחה לנוער. בשנת 2019 זכתה במדליית ארד באליפות אירופה לצעירים עד גיל 21 שהתקיימה בהלסינגבורג, במשקל עד 49 ק"ג.

ב-2020 התגייסה לצה"ל, על תקן ספורטאית מצטיינת, עשתה טירונות במחנה שמונים, ולאחר מכן שירתה בתפקיד ראש לשכה (רל"שית) במחלקת מיגון והנדסה במחנה רחבעם, בסיס פיקוד העורף ברמלה. בנובמבר 2021 השתחררה מצה"ל.

תחרויות בוגרים
בשנת 2019, עת התחילה להתחרות באופן סדיר בתחרויות בוגרים, זכתה סמברג בחמש מדליות; מדליית זהב מאליפות ישראל הפתוחה, מדליית זהב מאליפות ריגה הפתוחה, מדליית כסף מאליפות אוקראינה הפתוחה, מדליית כסף מאליפות לוקסמבורג הפתוחה ומדליית ארד מאליפות פולין הפתוחה. באליפות העולם שהתקיימה באותה השנה במנצ'סטר, סיימה סמברג במקום התשיעי בקטגוריית המשקל של עד 49 ק"ג.

באליפות אירופה 2020 אשר נערכה בסרייבו , סמברג זכתה במדליית הזהב והפכה לישראלית השנייה שזוכה בתואר האירופי בטאקוונדו. היא התחרתה בקטגוריית המשקל של עד 49 ק"ג והחלה את דרכה בשמינית הגמר שם ניצחה יריבה צרפתייה בתוצאה 13:5. ברבע הגמר היא ניצחה יריבה סרבית בזמן ניקוד זהב ובחצי הגמר ניצחה את מדיסון מור הבריטית, גם בזמן ניקוד זהב. בגמר סמברג התמודדה מול אדריאנה סרזו הספרדייה וניצחה בתוצאה 11:17. באותה השנה היא זכתה גם במדליית זהב באליפות אירופה למועדונים, ובאליפות ישראל שנערכה באולם הספורט בפסגת זאב שבירושלים.

מדליית ארד אולימפית - טוקיו 2020
250px|ממוזער|שמאל|סמברג מציגה בבית הנשיא את מדליית הארד בה זכתה באולימפיאדת טוקיו

בשנת 2021 השיגה סמברג את הקריטריון למשחקים האולימיפיים כשסיימה במקום הראשון המשותף בין שתי מתמודדות בקטגוריית המשקל עד 49 ק"ג בטורניר ההעפלה האירופי בטאקוונדו לאולימפיאדה שהתקיים בסופיה, בולגריה.

באולימפיאדת טוקיו (2020) זכתה במדליית ארד בקטגוריית המשקל עד 49 ק"ג, לאחר ארבעה קרבות. זו הייתה המדליה האולימפית הראשונה בתולדות ענף הטאקוונדו בישראל. סמברג הפכה למדליסטית האולימפית הישראלית הצעירה ביותר כאשר עשתה זאת בגיל 19.

סמברג הגיעה לתחרות האולימפית כמדורגת במקום ה-16 מבין 17 מתחרות. בסיבוב המוקדמות היא ניצחה את ויקטוריה סטמבה מפוארטו ריקו 2:22. היה זה הקרב הראשון בו ניצח ישראלי בענף הטאקוונדו במסגרת האולימפיאדה. בשמינית הגמר היא הפסידה 29:5 לאלופת העולם לשעבר פניפק וונגפטנקיט מתאילנד. לאור העפלתה של וונגפטנקיט לגמר. סמברג המשיכה לבית הניחומים, שם ניצחה 1:22 את טרונג טי קים טויין מוייטנאם והעפילה לקרב על מדליית הארד.

בקרב על מדליית הארד היא התמודדה מול המדורגת השלישית, רוקי יילדירים מטורקיה. סמברג הובילה בשני הסיבובים הראשונים של הקרב. אולם, במהלך הסיבוב השלישי יילדירים עלתה ליתרון מבחינת הנקודות. לבסוף, סמברג ניצחה את הקרב בתוצאה 22:27 וזכתה במדליית הארד האולימפית.

 2021 
באוקטובר 2021, בתחרות הראשונה שלה לאחר המשחקים האולימפיים, תחרות גביע העולם G1 הפתוחה בפודגוריצה, מונטנגרו, זכתה סמברג במדליית הזהב בקטגוריית המשקל עד 53 ק"ג כשניצחה בגמר יריבה מספרד, בתוצאה 7:15.

בנובמבר 2021, חודש לאחר מכן, זכתה סמברג במדליית זהב נוספת בקטגוריית המשקל עד 53 ק"ג, הפעם בתחרות גביע העולם G1 הפתוחה בסרייבו, בוסניה והרצגובינה. לאחר שגברה על יריבות מגרמניה וממקסיקו ברבע הגמר ובחצי הגמר, סמברג הייתה אמורה לפגוש בגמר יריבה מטורקיה, אך מאחר שהאחרונה פרשה עקב פציעה, הישראלית קטפה את התואר.

 2022 
באליפות העולם בטאקוונדו בשנת 2022 זכתה במקום החמישי, בקטגוריה עד 49 ק"ג.

 2023 
ביולי 2023 זכתה במדליית זהב בסבב גביע העולם בצרפת.

 2024 
השתתפה באולימפיאדת פריז (2024), בה הודחה בשמינית הגמר.

 2026 
בפברואר 2026, נודע כי אבישג עתידה להתמודד בעונה החמישית של התכנית המציאות "רוקדים עם כוכבים".

 חיים אישיים 
באוגוסט 2025 נישאה ללוחם הטאקוונדו נמרוד קרביצקי איתו היא נמצאת בזוגיות מ-2019.

 מענקים והוקרה 
ביולי 2021 זכתה סמברג לקבלת פנים מיוחדת כמדליסטית אולימפית בטקס מפואר שנערך לכבודה בגדרה, היישוב בו גדלה, בו הוענק לה "אות יקירת גדרה" מראש המועצה בנוסף למענק מטעמו.

במהלך שירותה הצבאי טסה לארצות הברית מטעם הארגון האמריקאי "FIDF - ידידי צה"ל" לגייס כספים.

בעקבות הזכייה, נבחרה סמברג לפרזנטורית של "תנובה", שהפכה לספונסרית הראשית שלה, של חברת שירותי המחשוב בענן "טריפל סי", ושל הבושם ALIEN GODDESS מבית האופנה הצרפתי "מוּגלר".

בדצמבר 2021 הוענק לסמברג הכבוד, ביחד עם המדליסט האולימפי אריק זאבי, להדליק את הלפיד בטקס המסורתי של תנועת המכבי הצעיר, לקראת המכביה העשרים-ואחת.

סמברג נכללה ברשימת "פורבס 30Under30" של מגזין פורבס ישראל לשנת 2022.

 ראו גם 
 טאקוונדו בישראל
 החרמת ישראל בספורט
 אולימפיאדת הנוער בואנוס איירס (2018)#ישראל באולימפיאדה

קישורים חיצוניים

 אבישג סמברג, באתר Taekwando Data













הערות שוליים

קטגוריה:אלופות ישראל בספורט
קטגוריה:אלופי אירופה בספורט
קטגוריה:רמלה: אישים
קטגוריה:גדרה: אישים
קטגוריה:זוכות מדליית ארד אולימפית: טאקוונדו
קטגוריה:זוכי מדליית ארד אולימפית מישראל
קטגוריה:לוחמות טאקוונדו ישראליות
קטגוריה:לוחמי טאקוונדו ישראלים
קטגוריה:מתחרי הבנים והבנות
קטגוריה:ספורטאיות ישראליות באולימפיאדת הנוער
קטגוריה:משתתפים ישראלים באולימפיאדת טוקיו (2020)
קטגוריה:משתתפות ישראליות באולימפיאדת טוקיו (2020)
קטגוריה:משתתפים ישראלים באולימפיאדת פריז (2024)
קטגוריה:משתתפות ישראליות באולימפיאדת פריז (2024)
קטגוריה:ספורטאיות יהודיות
קטגוריה:לוחמות טאקוונדו באולימפיאדת טוקיו (2020)
קטגוריה:מדליסטיות אולימפיות ישראליות
קטגוריה:פרזנטוריות ישראליות
קטגוריה:אמני לחימה ישראלים
קטגוריה:פורבס 30Under30: ישראל
קטגוריה:אישים ממוצא יהודי-מרוקאי
קטגוריה:בוגרי תיכון אזורי דרכא ע"ש בגין (גדרה)
קטגוריה:ישראליות שנולדו ב-2001
קטגוריה:ישראלים שנולדו ב-2001